แหยงยุโรปฉุดศก.ไทยลุ้นการเมือง
สศค.หวั่นหนี้ยุโรปดึงเศรษฐกิจปีหน้าทรุด การเมืองนิ่งไทยนิ่งดันโตได้ 5%
6 ธ.ค. 2554

สศค.หวั่นหนี้ยุโรปดึงเศรษฐกิจปีหน้าทรุด การเมืองนิ่งไทยนิ่งดันโตได้ 5% 
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) เปิดเผยว่า ขณะนี้กำลังติดตามปัญหาการแก้ปัญหาหนี้ของยุโรปด้วยความใกล้ชิด แม้ว่าเศรษฐกิจสหรัฐจะมีสัญญาณฟื้นตัวอย่างชัดเจน ผิดกลับเศรษฐกิจในยุโรปที่มีสัญญาณไม่ดี ทำให้การออกพันธบัตรของอิตาลีที่มีต้นทุนสูงมาก 
นอกจากนี้ ต้องจับตาดูว่ากรีซจะสามารถชำระหนี้จำนวนมากในเดือน มี.ค.ได้หรือไม่ หากการชำระหนี้มีปัญหาจะส่งผลกระทบต่อธนาคารในสหรัฐที่ไปถือครองทรัพย์สินที่มีความเกี่ยวข้องของธนาคารในยุโรปอยู่มาก ก็จะกระทบเป็นลูกโซ่ต่อเศรษฐกิจโลก
สำหรับผลกระทบกับไทยนั้นน่าจะเป็นเรื่องของเงินทุนที่จะมีการเคลื่อนย้ายระหว่างภูมิภาค และการท่องเที่ยวที่ปัจจุบันนักท่องเที่ยวยุโรปเดินทางมาไทยเป็นจำนวนมาก แต่การส่งออกไม่น่าจะมีปัญหามาก เพราะไทยส่งออกสินค้าไปยุโรปไม่มากนัก 
ทั้งนี้ สศค.ยังประเมินว่า เศรษฐกิจในปีหน้าจะยังเติบโตได้ในระดับ 5% เพิ่มขึ้นจากปีนี้ที่คาดว่าจะเติบโต 1.7-2%
นายสมชัย กล่าวว่า ความเสี่ยงต่อเศรษฐกิจไทยในปีหน้า หากเป็นปัจจัยในประเทศคือเรื่องของปัญหาการเมือง ถ้าเกิดม็อบหรือเกิดเหตุรุนแรงขึ้นมาอีกจะส่งผลให้เศรษฐกิจไทยชะงัก แต่ถ้าการเมืองยังนิ่งเหมือนขณะนี้เศรษฐกิจไทยน่าจะเติบโตได้ตามที่คาดการณ์ไว้ส่วนในเรื่องของภัยพิบัตินั้นคาดว่าจะสามารถรับมือได้และเชื่อว่าน้ำท่วมที่ในช่วงนี้น่าจะเป็นภัยที่รุนแรงที่สุดแล้ว ซึ่งกระทรวงการคลังเตรียมความพร้อมรับมือน้ำท่วมที่จะเกิดขึ้นภาคใต้นั้นไว้แล้ว คาดว่าน้ำท่วมในภาคใต้ไม่น่าจะสร้างผลกระทบรุนแรงต่อประชาชนและเศรษฐกิจมากนัก
สำหรับการปรับลดดอกเบี้ยของคณะกรรมการนโยบายการเงิน(กนง.) ที่ 0.25% นั้นมองว่าเป็นอัตราที่น้อยเกินไป หากดูตามภาวะเศรษฐกิจแล้วน่าจะปรับลดในอัตราที่สูงกว่านี้ โดยหวังว่าอัตราดอกเบี้ยในปีหน้าจะปรับลดลงอีก หากไม่เกิดภาวะตื่นตระหนกต่อเงินเฟ้อ โดยเฉพาะน้ำมันและอัตราดอกเบี้ย ซึ่งเท่าที่ติดตามคาดการณ์ว่าในปีหน้าราคาน้ำมันตลาดโลกไม่น่าจะปรับขึ้นสูงพรวดพราด และอัตราแลกเปลี่ยนคงจะไม่ผันผวน คาดว่าแนวโน้มอัตราดอกเบี้ยปรับน่าจะปรับลดลงได้มากกว่าในระดับปัจจุบัน